Na, 't kamm ok so. – De Tid kamm 'ranne,
Dunn was't vörbi mit Lämmergripen,
Dunn los't uns' leiw lütt Knaken Hanne
Sick fast un müßt von Hahnen-Liepen
Hen nah Swerin tau de Soldaten.
Dor stünn hei vör de Kummischon.
»For Grenadier zu kurz geraten,
For Jäger nich von Proportschon,
For di Dreiguner im Gesäß zu eng,
Zu brauchen bloß bei die Kanon,
Un geht's nich da, bei's schwer Gedränk.«
Un kamm nu tau'r Attolleri.
Dor müßt hei nu von morgens früh
Bet's abends mit den Wischer stahn
Un mit de Lunt up't Zündlock slahn
Un mit de Handspeik rüm handtieren,
Dat Riden un dat Führen lihren
Un ümmer Proppen äwer Proppen
In de Kanon herinne stoppen.
Na, dorbi stellt sick uns' Jehann
Denn ganz gefährlich abellsch an,
Un knapp man hett hei't richtig truffen.
Un wat sin Unt'roffzier ded wesen,
De würd em heimlich ümmer knuffen,
Wil't öffentlich verbaden wir.